Estonia mäetipp asub Pamiiris Taga-Alai ahelikus, vahendas "Aktuaalne kaamera".

Retk kestab umbes kuu aega ning lisaks Estonia tipule soovitakse jõuda veel viie mäe tippu.

Estonia vallutasid esimest korda 1960. aastal Eesti mägironijad, viimati käidi tipus 1990. aastal, kui alpinistide seas oli ka nüüdse ekspeditsiooni juht Raivo Plumer.

Tema sõnul teevad tippu jõudmise raskeks keerulised juurdepääsuteed ja liustikud, kuid nad täpselt ei tea, mis neid mäkke tõusul veel ees ootab.

"Kui ma teaks täpselt, mis seal on, siis oleks igav ja meil oli võimalus, kui me oleks väga püüdnud, uurida hästi palju infot, mis seal viimasel ajal on toimunud, aga teatud mõttes natuke teadlikult ka ei võtnud seda ette. Ikkagi tahaks natuke nagu sellise uuesti esmaavastaja tunnet. Kui see on väga sissekäidud tee, siis see ei ole enam see," rääkis Plumer.